PERSONALERETTENS DOM

(Anden Afdeling)

24. september 2009

Sag F-37/05

Michael Brown

mod

Kommissionen for De Europæiske Fællesskaber

»Personalesag – udvælgelsesprøve inden for institutionen – adgangsbetingelser – hjælpeansatte – afslag på en ansøgning«

Angående: Søgsmål anlagt i henhold til artikel 236 EF og 152 EA, hvorved Michael Brown nærmere bestemt har nedlagt påstand om annullation af den afgørelse af 19. juli 2004, som udvælgelseskomitéen for »den interne udvælgelsesprøve med henblik på overgang fra kategori C til kategori B«, KOM/PB/04, der blev afholdt med henblik på at oprette en reserveliste over assistenter, sekretariatsassistenter og tekniske assistenter i lønklasse B4/B5, traf, hvorved udvælgelseskomitéen efter fornyet behandling stadfæstede afgørelse af 22. juni 2004, hvorved han blev meddelt afslag på at deltage i den omtvistede udvælgelsesprøve.

Udfald: Kommissionen for De Europæiske Fællesskaber frifindes. Hver part bærer sine egne omkostninger.

Sammendrag

1. Tjenestemænd – søgsmål – akt, der indeholder et klagepunkt – afgørelse truffet efter fornyet behandling af tidligere afgørelse

(Tjenestemandsvedtægten, art. 90, stk. 2, og art. 91, stk. 1)

2. Tjenestemænd – ansættelse – udvælgelsesprøve – interne udvælgelsesprøver – betingelser og nærmere bestemmelser for afholdelse

(Tjenestemandsvedtægten, art. 27 og art. 29, stk. 1; ansættelsesvilkårene for de øvrige ansatte, art. 12, stk. 1)

3. Tjenestemænd – ansættelsesvilkår for de øvrige ansatte i Fællesskaberne – tjenestemænd og midlertidigt ansatte – hjælpeansat – kriterium for sondringen

(Tjenestemandsvedtægten, art. 5 og 6, art. 27, stk. 1, samt art. 32; ansættelsesvilkårene for de øvrige ansatte, art. 3, 8, 9 og art. 12, stk. 1)

4. Tjenestemænd – ansættelse – udvælgelsesprøve inden for institutionen – hjælpeansattes deltagelse i udvælgelsesprøven – forpligtelse – foreligger ikke

1. Når en ansøger, hvis ansøgning om adgang til en udvælgelsesprøve inden for Fællesskaberne er blevet afvist, anmoder om en fornyet vurdering af denne afgørelse på grundlag af en konkret bindende administrativ bestemmelse, er det den afgørelse, udvælgelseskomitéen har truffet efter en fornyet behandling, der er den bebyrdende akt som omhandlet i vedtægtens artikel 90, stk. 2, eller i givet fald vedtægtens artikel 91, stk. 1 både i den affattelse, der var gældende før og efter den 1. maj 2004. Det er ligeledes afgørelsen, der er truffet efter en fornyet behandling, der får klage- og søgsmålsfristen til at løbe, uden at det er nødvendigt at vurdere, om afgørelsen i et sådant tilfælde muligvis kan anses for en rent bekræftende akt.

(jf. præmis 28)

Henvisning til:

Retten: 7. juni 2005, sag T-375/02, Cavallaro mod Kommissionen, Sml. Pers. I-A, s. 151, og II, s. 673, præmis 58; 31. januar 2006, sag T-293/03, Giulietti mod Kommissionen, Sml. Pers. I-A-2, s. 5 og II-A-2, s. 19, præmis 27 og 28; 13. december 2006, sag T-173/05, Heus mod Kommissionen, Sml. Pers. I-A-2, s. 329, og II-A-2, s. 1695, præmis 19

2. For at overholde det formål, der er opstillet i vedtægtens artikel 27 for alle ansættelsesprocedurer, nemlig »at institutionen sikres medarbejdere, der opfylder de højeste krav til kvalifikationer, indsats og integritet«, er det nødvendigt at udvælge tjenestemændene på et så bredt geografisk grundlag som muligt. Udtrykket »intern udvælgelsesprøve inden for institutionen« vedrører dermed i princippet alle de personer, som er i institutionens tjenestegrene, uanset deres titel. Vedtægten giver imidlertid institutionerne en vid skønsbeføjelse ved fastlæggelsen af kriterierne for kravene til de stillinger, der skal besættes, og ved fastlæggelsen af betingelserne og de nærmere bestemmelser for afholdelsen af en udvælgelsesprøve i henhold til disse kriterier og mere generelt i tjenestens interesse. Ved udøvelsen af dette skøn skal der dog tages hensyn til bl.a. de ufravigelige bestemmelser i vedtægtens artikel 27, stk. 1, og artikel 29, stk. 1, og skønnet skal derfor altid udøves på grundlag af de krav, der stilles til den pågældende stilling, og mere generelt under hensyntagen til tjenestens interesser. Fællesskabets retsinstanser skal derfor begrænse sig til at undersøge, om den pågældende myndighed har holdt sig inden for rimelige grænser og ikke har misbrugt sine skønsbeføjelser på en åbenbar urigtig måde. Denne kontrol indebærer ikke, at Fællesskabets retsinstanser skal erstatte institutionens vurdering med sin egen.

En institution gør ikke brug af sin skønsbeføjelse på en fejlagtig måde ved at stille krav om, at en ansøger skal være tjenestemand eller midlertidigt ansat, hvorved hjælpeansatte udelukkes, som betingelse for at få adgang til en intern udvælgelsesprøve, der hovedsageligt vedrører de ansattes overgang fra kategori C til kategori B. Tjenestemænd og midlertidigt ansatte skal nemlig i modsætning til hjælpeansatte opfylde de højeste krav til kvalifikationer, indsats og integritet ved deres oprindelige ansættelse i henhold til vedtægtens artikel 27, stk. 1, og artikel 12, stk. 1, i ansættelsesvilkårene for de øvrige ansatte.

Udelukkelsen af hjælpeansatte er ikke i strid med princippet om ligebehandling, idet de hjælpeansattes retlige situation ikke kan sammenlignes med den retlige situation, som midlertidigt ansatte og tjenestemænd befinder sig i, idet der er forskel på den administrative stilling, kravene til ansættelse og ansættelsesvilkårene for de to kategorier af ansatte. Der foreligger nemlig kun en tilsidesættelse af ligebehandlingsprincippet, når to persongrupper, hvis retlige og faktiske situation ikke adskiller sig væsentligt fra hinanden, behandles forskelligt, og når forskellige situationer behandles ens, medmindre en sådan behandling er objektivt begrundet.

(jf. præmis 54-58, 60, 64, 66, 71, 72 og 76)

Henvisning til:

Domstolen: 31.marts 1965, sag C-16/64, Rauch mod Kommissionen, Sml. s. 179; 9. oktober 2008, sag C-16/07 P, Chetcuti mod Kommissionen, Sml. I, s. 7469, præmis 40-50 og 77

Retten i Første Instans: 8. november 1990, sag T-56/89, Bataille m.fl. mod Parlamentet, Sml. II, s. 597, præmis 42; 5. februar 1997, sag T-207/95, Ibarra Gil mod Kommissionen, Sml. Pers. I-A, s. 13, og II, s. 31, præmis 66; 21. november 2000, sag T-214/99, Carrasco Benítez mod Kommissionen, Sml. Pers. I-A, s. 257, og II, s. 1169, præmis 53; 15. november 2001, sag T-142/00, Van Huffel mod Kommissionen, Sml. Pers. I-A, s. 219, og II, s. 1011, præmis 52; 23. januar 2003, sag T-53/00, Angioli mod Kommissionen, Sml. Pers. I-A, s. 13, og II, s. 73, præmis 50; 15. februar 2005, sag T-256/01, Pyres mod Kommissionen, Sml. Pers. I-A, s. 23, og II, s. 99, præmis 36; 8. november 2006, sag T-357/04, Chetcuti mod Kommissionen, Sml. Pers. I-A-2, s. 255, og II-A-2, s. 1323, præmis 48-51, 53, 56 og 62

3. Det fremgår af bestemmelserne i vedtægten og i ansættelsesvilkårene for de øvrige ansatte, at der er forskel på den administrative stilling, kravene til ansættelse og ansættelsesvilkårene for hjælpeansatte set i forhold til tjenestemænd og midlertidigt ansatte. Det fremgår af disse forskelle, at de hjælpeansatte ikke ansættes med henblik på at opfylde en permanent mission ved fællesskabsinstitutionerne. Det karakteristiske for en kontrakt om hjælpeansættelse er derimod den tidsmæssige usikkerhed, idet den kun kan anvendes for at sikre en midlertidig erstatning eller for at gøre det muligt at få udført administrative opgaver, der har foreløbig karakter, eller som opfylder et påtrængende krav eller ikke er klart defineret. De hjælpeansatte udgør af denne årsag en særlig kategori af ansatte, der opfylder særlige behov hos den institution, der beskæftiger dem.

(jf. præmis 58 og 74)

Henvisning til:

Domstolen: Chetcuti mod Kommissionen, præmis 42

4. Selv om ansættelsesmyndigheden har beføjelse til at give hjælpeansatte adgang til en udvælgelsesprøve inden for institutionen, er dette, henset til opbygningen af og formålet med vedtægten og ansættelsesvilkårene for de øvrige ansatte, ikke ensbetydende med, at den er forpligtet til at give enhver, der er i dens tjeneste, adgang til alle udvælgelsesprøver. En sådan forpligtelse ville tilsidesætte den vide skønsbeføjelse, der er overladt fællesskabsinstitutionerne ved organisationen af deres tjenestegrene og navnlig ved fastlæggelsen i tjenestens interesse af den nærmere fremgangsmåde ved og betingelserne for udvælgelsesprøver.

(jf. præmis 55 og 68)

Henvisning til:

Domstolen: Rauch mod Kommissionen; Chetcuti mod Kommissionen præmis 71-74, 76 og 77

Retten: Bataille m.fl. mod Parlamentet, præmis 42; Ibarra Gil mod Kommissionen, præmis 66; Carrasco Benítez mod Kommissionen, præmis 52, Van Huffel mod Kommissionen, præmis, 51, Pyres mod Kommissionen, præmis 36, Chetcuti mod Kommissionen, præmis 49